**Statutter til Arbeidsmiljøutvalgets HMS-pris**

Arbeidsmiljøutvalgets HMS-pris er en videreføring av Frode Olsgards minnepris.

## Bakgrunn

Frode Olsgards minnepris ble opprettet i 2010 til minne om hans akademiske virke som professor ved Biologisk institutt ved Universitetet i Oslo (UiO) og hans glødende engasjement for helse, miljø og sikkerhet ved UiO. Prisen ble opprettet av det Matematisk-naturvitenskapelig fakultet ved UiO, og delt ut til en person, gruppe, avdeling eller institutt ved det Matematisk-naturvitenskapelige fakultet i perioden 2010-2016.

Fra 2017 er prisen utvidet og løftet til å omfatte hele UiO. Den deles heretter ut til en person eller gruppe ved UiO som har gjort en markant innsats for arbeidsmiljøet ved sin enhet eller UiO som helhet.

## Hvem kan nominere?

Alle ansatte ved UiO kan nominere kandidater til HMS-prisen. Det samme gjelder enheter, råd og utvalg samt organisasjoner tilknyttet UiO (studentorganisasjoner, fagforeninger o.l)

## Vurdering

Kandidater til prisen vil bli vurdert ut fra en helhetsvurdering, hvor oppfyllelse av en eller flere av punktene nedenfor vil være av betydning. For helhetsvurderingen legges det vekt på ansatte som:

* i sitt daglige virke utøver praktisk og psykososialt HMS-arbeid som bidrar til å forbedre arbeidsmiljøet for ansatte og studenter
* setter HMS- og arbeidsmiljøkultur høyt på sin dagsorden
* bidrar til å øke forståelsen av og kunnskapen om arbeidet med helse, miljø og sikkerhet
* gjennom sine verv, sin forskning eller sitt daglige virke bidrar til å sette viktige problemstillinger innen arbeidsmiljø og læringsmiljø på dagsorden
* utøver arbeid eller tiltak som bidrar til å skape et bedre arbeidsmiljø eller fremme et inkluderende arbeidsliv.

Følgende prosedyre skal legges til grunn for utvelgelse og vurdering av kandidater til prisen:

* Begrunnede forslag på kandidater sendes enhet for HMS og beredskap innen 1. februar hvert år.
* Forslagene vurderes av Underutvalget for LAMU-seminar og arbeidsmiljøutvalgets HMS-pris. Underutvalget utarbeider en innstilling til AMU.
* AMU treffer beslutningen om hvem som skal motta prisen på bakgrunn av innstillingen.
* Prisen deles hvert år ut på det årlige LAMU-seminaret i mars.

Mottakeren av prisen tildeles et diplom og en gave bestående i en studiereise eller annen HMS-relatert aktivitet med verdi på inntil 25.000,- inkludert inntil en uke fri for å la seg inspirere til ytterligere arbeid innen HMS.